Yul Brynner

**Yul Brynner** (russ’sch: Юл Бриннер, egentlich *Juli Borissowitsch Brinner*; * 11. Juli 1920 in Wladiwostok, Russland; † 10. Oktober 1985 in New York City) weer en US-amerikaansch-Swiezer Schauspeler, Singer un Gitarrspeler. De Dorsteller mit sien Kahlkoop tell in de 1950er Johren to de Hollywood-Stars, de an leevsten sehn weern. Sien bekannteste Rull weer as orientaalschen König in *The King and I*, de he in’n Film as ok in’t Theater speelt hett.

## Leven
Yul Brynner weer de Söhn vun den Swiezer-mongoolschen Utfinner un Swiezer Konsul in Russland Boris Brynner un de russ’schen Doktersdochter Marussia Blagowidowa. He harr dat Börgerrecht vun de Swiezer Gemeen Möriken-Wildegg, Aargau. Af un an hett he sik sülvst *Taidje Khan* nöömt vun wegen sien mongoolsch Afkunft. En vun sien Öllern stamm na sien egen Utkunft vun de Roma af. Brynner weer Ehrenpräsident vun de International Romani Union un hett sik in de 1970er Johren sülvst insett, bi’t Bestreven vun de Roma, sik internatschonal tosamentosluten un internatschonal acht to warrn. 

As sien Vadder in de 1930er Johren de Familie verlaten harr, is de Moder mit em toeerst na China togen un later denn na Paris, woneem he en Eliteinternat besöcht hett. Man, he weer bald rutsmeten. In de folgen Johren hett Yul Brynner sik as en Artist bi’n Zirkus, as Liddmaat vun’t Taterorchester un Singer dörslahn. Sien munkelig-trurige Stimm weer 1956 in *Anastasia* to bewunnern. Vun 1940 an leev Brynner in de USA. He is de Patenonkel to de franzööschen Schauspelersche Charlotte Gainsbourg un to de Schrieversche Nathalie Rheims.

De dunntomalen noch nich bekannte Brynner hett an’n Broadway fief Johr lang de Titelrull in’t Musical *The King and I* speelt, woför he sik egens den Kopp kahl raseeren laten hett. De Glatzkopp is dorna sien Markenteken worrn.

Sien schönsten Rullen hett he in de 1950er Johren speelt, as t.&nbsp;B. den geheemnisvullen, orientaalschen König in *The King and I*, den Pharao Ramses in *The Ten Commandments* un den heldenhaften, aver doch ok geheemnisvullen Chris in den Westernkultfilm *The Magnificent Seven*.

Dat he sik in de 1970er und 1980er Johren apentlich in de Romani Union stark maakt hett, hett dormols den Egenweertsinn vun de Roma vöranbrocht, de sik in de Tiet to’n eersten mol to politische Organisatschonen tosamenfunnen hebbt. Ut den Grund is Brynner in jemehr Organisatschonen to’n Ehrenliddmaat makkt worrn.

Brynner is 1985 dood bleven vun wegen dat he an Lungenkrebs krank weer. He harr sik vörher lange Tiet in Langenhogen bi Hannober behanneln laten. Kort vör sien Dood hett he in en Warffilm gegen dat Smöken mitwirkt un hett de Yul-Brynner-Foundation in’t Leven ropen – en Stiftung gegen dat Smöken, de dat ok vundaag noch gifft.

He hett to Leevtieten ok en Schallplatt mit russ’sche Volksleder rutbröcht, de he as Gitarrspeler un Singer tohopen mit Serge Camps inspeelt hett.

## Filmografie (Utwahl)

## Utteken
Yul Brynner is för sien Filmwarken mit dree Filmpriesen uttekent worrn un weer för wietere twee nomineert:
* 1956: den *[[NBR Award]]* in de Kategorie *Best Hööftdorsteller* för *The King and I*
* 1957: den *[[Oscar]]* in de Kategorie *[[Oscar/Best Hööftdorsteller|Best Hööftdorsteller]]* för *The King and I*
* 1957: nomineert för den *[[Golden Globe]]* in de Kategorie *[[Golden Globe Award/Best Hööftdorsteller – Kummedie oder Musical|Best Hööftdorsteller – Kummedie oder Musical]]* för *The King and I*
* 1961: nomineert för den *[[Golden Laurel]]* in de Kategorien *Beste Action-Dorstellen* in *The Magnificent Seven* un *männlich Topstar*. 
* en Steern op’n *[[Walk of Fame]]* – wanneer he den kregen hett is nich nau bekannt.

## Borns


## Weblenken

* Websteed vun de Yul-Brynner-Foundation